Line Andersen

Line Andersen (født 1973) er en norsk journalist fra Oslo. Hun er kjent som en profilert programleder og sportsreporter i NRK Sport frem til 2019.

Hun har vært programleder for NRK Sport og 17. mai-sendingen på NRK TV. Hun ledet NRKs sjakk-sendinger fra Magnus Carlsens første VM-kamp i 2013 frem til 2019, og fikk tildelt Norges Sjakkforbunds hederstegn i gull i 2018. Hun var nominert til publikumsprisen under Gullruten 2018 og i klassen beste kvinnelige programleder under Gullruten 2019 for sendingene under VM i sjakk 2018. Hun har tidligere jobbet i P4 Radio Hele Norge. 

Andersen deltok som intervjuer i målområdet i Discoverys alpintsendinger fra OL i Beijing i februar 2022. Andersen er én av ti deltagere i sesong 14 i realityprogrammet 71° nord – Norges tøffeste kjendis vist på TVNorge i september 2022.

Den 26. januar 2023 ble det kjent at Andersen har signert avtale med firmaet Nucleus som assosiert seniorrådgiver.

Arbeidsrettssak 

Line Andersen gikk i 2021 til arbeidsretten mot sin arbeidsgiver NRK. Saken dreide seg om gyldigheten av en såkalt endringsoppsigelse (omplassering) og ble avsluttet med forlik. Andersen ble like før jul 2019 tatt av skjermen etter å ha ledet sjakksendinger og friidrettsendinger for NRK de siste årene. Saken fikk mye dekning i mediene.

Andersen mente hun var blitt utsatt for en ugyldig endringsoppsigelse av NRK, og at hun var blitt omplassert uten saklig grunn. NRK bestred at Andersen ble utsatt for usaklig omplassering og degradering.

Referanser

Eksterne lenker 
 

Norske sportsjournalister
Programledere for NRK
Personer fra Oslo
TV-prisen
71° nord-deltakere